REGULAMENTUL (UE) 2022/1346 AL COMISIEI

din 1 august 2022

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1,4-dimetilnaftalină, 8-hidroxichinolină, pinoxaden și valifenalat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Pentru 1,4-dimetilnaftalină, 8-hidroxichinolină, pinoxaden și valifenalat, au fost stabilite limite maxime de reziduuri (LMR) în partea A din anexa III la Regulamentul (CE) nr. 396/2005.

(2) Pentru 1,4-dimetilnaftalină, Autoritatea Europeană pentru Siguranța Alimentară (denumită în continuare „autoritatea”) a transmis Comisiei și statelor membre un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a propus modificarea definiției reziduului pentru produsele de origine animală. Autoritatea a considerat că, întrucât 1,4-dimetilnaftalina poate apărea în mod natural în produsele de origine vegetală, ar putea fi inadecvat să se stabilească LMR-uri pentru aceste produse la limita de cuantificare (LOQ). Ea a concluzionat că nu sunt disponibile suficiente date de monitorizare pentru produsele de origine vegetală (cu excepția cartofilor) și anumite informații privind cartofii și produsele de origine animală și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, toate LMR-urile trebuie stabilite în anexa II la Regulamentul (CE) nr. 396/2005. LMR-urile pentru produsele de origine vegetală (cu excepția cartofilor) trebuie stabilite pe baza datelor de monitorizare disponibile în prezent. LMR-urile pentru cartofi și produsele de origine animală trebuie stabilite la nivelurile identificate de autoritate. Toate LMR-urile menționate mai sus vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(3) Pentru 8-hidroxichinolină, autoritatea a transmis Comisiei și statelor membre un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a concluzionat că, din cauza datelor lipsă, evaluarea riscurilor pentru consumatori efectuată este orientativă și, prin urmare, a propus stabilirea sau menținerea tuturor LMR-urilor la nivelul LOQ. Întrucât nu există niciun risc pentru consumatori, LMR-urile trebuie stabilite în anexa II la Regulamentul (CE) nr. 396/2005.

(4) Pentru pinoxaden, autoritatea a transmis Comisiei și statelor membre un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a propus modificarea definiției reziduurilor. Ea a recomandat reducerea LMR-urilor pentru orz, secară și grâu. În ceea ce privește LMR-urile pentru produsele de origine animală, autoritatea a conchis că anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. LMR-urile pentru produsele de origine animală vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există riscuri pentru consumatori, LMR-urile trebuie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(5) Pentru valifenalat, autoritatea a transmis Comisiei și statelor membre un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Autoritatea a propus modificarea definiției reziduului pentru produsele de origine animală. Ea a recomandat reducerea LMR-urilor pentru ceapă, ceapă eșalotă și pătlăgele vinete/vinete. Pentru alte produse, autoritatea a recomandat creșterea sau menținerea LMR-urilor existente. În ceea ce privește LMR-urile pentru tomate, autoritatea a concluzionat că anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. LMR pentru tomate va fi revizuită. Revizuirea va ține seama de informațiile disponibile în următorii doi ani de la data publicării prezentului regulament. Deoarece nu există riscuri pentru consumatori, această LMR trebuie stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(6) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), este necesar ca LMR-urile să fie stabilite la LOQ specifică sau să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. Pentru toate substanțele care fac obiectul prezentului regulament, laboratoarele respective au propus LOQ specifice produsului realizabile din punct de vedere analitic.

(8) Modificările LMR-urilor propuse prin prezentul regulament se bazează pe avizele motivate ale autorității și iau în considerare factorii enumerați la articolul 14 alineatul (2) din Regulamentul (CE) nr. 396/2005 care sunt relevanți pentru fiecare substanță vizată de prezentul regulament.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 trebuie modificat în consecință.

(11) Pentru a permite comercializarea, prelucrarea și consumul produselor în condiții normale, prezentul regulament trebuie să prevadă dispoziții tranzitorii pentru produsele obținute înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(12) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost obținute sau importate în Uniune înainte de 22 februarie 2023.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 22 februarie 2023..

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 1 august 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru 1,4-dimetilnaftalină în conformitate cu articolul 12 din Regulamentul (CE) nr. 396/2005]. EFSA Journal 2021;19(5):6597.

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru 8-hidroxichinolină în conformitate cu articolul 12 din Regulamentul (CE) nr. 396/2005]. EFSA Journal 2021;19(4):6566.

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru pinoxaden în conformitate cu articolul 12 din Regulamentul (CE) nr. 396/2005]. EFSA Journal 2021;19(3):6503.

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru valifenalat în conformitate cu articolul 12 din Regulamentul (CE) nr. 396/2005]. EFSA Journal 2021;19(5):6591.